CELEX: 32020D1704
Language: ro
Date: 2020-10-23 00:00:00
Title: Decizia (UE) 2020/1704 a Consiliului din 23 octombrie 2020 privind semnarea, în numele Uniunii, și aplicarea provizorie a Acordului sub forma unui schimb de scrisori dintre Uniunea Europeană și Republica Islamică Mauritania privind prelungirea Protocolului de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului dintre Comunitatea Europeană și Republica Islamică Mauritania, care expiră la 15 noiembrie 2020

16.11.2020   
               
               
                  RO
               
               
                  Jurnalul Oficial al Uniunii Europene
               
               
                  L 383/1
               
            
         DECIZIA (UE) 2020/1704 A CONSILIULUI
         din 23 octombrie 2020
         privind semnarea, în numele Uniunii, și aplicarea provizorie a Acordului sub forma unui schimb de scrisori dintre Uniunea Europeană și Republica Islamică Mauritania privind prelungirea Protocolului de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului dintre Comunitatea Europeană și Republica Islamică Mauritania, care expiră la 15 noiembrie 2020
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 43, coroborat cu articolul 218 alineatul (5),
         având în vedere propunerea Comisiei Europene,
         întrucât:
         
                     (1)
                  
                  
                     Acordul de parteneriat în domeniul pescuitului între Comunitatea Europeană și Republica Islamică Mauritania (1) (denumit în continuare „acordul”), aprobat prin Regulamentul (CE) nr. 1801/2006 al Consiliului (2), a intrat în vigoare la 8 august 2008.
                  
               
                     (2)
                  
                  
                     Protocolul la acord, prin care s-au stabilit posibilitățile de pescuit și contribuția financiară prevăzute de acord și care a intrat în vigoare în aceeași zi pentru o perioadă de doi ani, a fost înlocuit de mai multe ori.
                  
               
                     (3)
                  
                  
                     La 8 iulie 2019, Consiliul a autorizat Comisia să înceapă negocierile cu Republica Islamică Mauritania (denumită în continuare „Mauritania”), în vederea încheierii unui acord de parteneriat în domeniul pescuitului sustenabil și a unui protocol de punere în aplicare a acestui acord.
                  
               
                     (4)
                  
                  
                     Pentru a evita o lungă perioadă de întrerupere a activităților de pescuit, Consiliul a autorizat, de asemenea, Comisia să negocieze o prelungire, pentru o perioadă maximă de un an, a protocolului la acordul în vigoare (3), care urmează să expire la 15 noiembrie 2019 (denumit în continuare „protocolul”). La 8 noiembrie 2019, Consiliul a adoptat Decizia (UE) 2019/1918 (4) privind prelungirea respectivă.
                  
               
                     (5)
                  
                  
                     În perioada septembrie 2019-februarie 2020, au avut loc patru runde de negocieri cu Mauritania în vederea încheierii unui nou acord și a unui nou protocol. Aceste negocieri nu s-au încheiat.
                  
               
                     (6)
                  
                  
                     Având în vedere situația sanitară actuală provocată de pandemia de COVID-19, este necesar să se constate faptul că negocierile în vederea încheierii noului acord și a noului protocol nu vor fi finalizate la timp și nu vor permite, așadar, evitarea întreruperii activităților de pescuit, în pofida primei prelungiri a protocolului. În acest context, la 26 iunie 2020, Consiliul a autorizat Comisia să negocieze o nouă prelungire a protocolului, cu o durată maximă de un an.
                  
               
                     (7)
                  
                  
                     Până la finalizarea negocierilor în vederea încheierii unui nou acord și a unui nou protocol, Comisia a negociat, în numele Uniunii, un acord sub forma unui schimb de scrisori privind o a doua prelungire, pentru o perioadă maximă de un an, a protocolului de stabilire a posibilităților de pescuit și a contribuției financiare prevăzute de acord (denumit în continuare „acordul sub forma unui schimb de scrisori”). După încheierea respectivelor negocieri, acordul sub forma unui schimb de scrisori a fost parafat la 7 iulie 2020.
                  
               
                     (8)
                  
                  
                     Scopul acordului sub forma unui schimb de scrisori este de a permite Uniunii și Mauritaniei să colaboreze în continuare pentru a promova o politică de pescuit sustenabil și exploatarea responsabilă a resurselor piscicole în apele Mauritaniei și pentru a permite navelor Uniunii să își exercite activitățile de pescuit în aceste ape.
                  
               
                     (9)
                  
                  
                     Pentru a asigura continuitatea activităților de pescuit ale navelor Uniunii în apele Mauritaniei, acordul sub forma unui schimb de scrisori ar trebui să se aplice cu titlu provizoriu începând de la 16 noiembrie 2020 sau de la orice altă dată ulterioară semnării sale, în conformitate cu punctul 6 din acesta.
                  
               
                     (10)
                  
                  
                     Acordul sub forma unui schimb de scrisori ar trebui semnat și ar trebui să se aplice cu titlu provizoriu, până la finalizarea procedurilor necesare pentru intrarea sa în vigoare,
                  
               ADOPTĂ PREZENTA DECIZIE:
         
            Articolul 1
            Se autorizează semnarea, în numele Uniunii, a acordului sub forma unui schimb de scrisori dintre Uniunea Europeană și Republica Islamică Mauritania privind prelungirea Protocolului de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului dintre Comunitatea Europeană și Republica Islamică Mauritania, care expiră la 15 noiembrie 2020, sub rezerva încheierii acordului respectiv (5).
         
         
            Articolul 2
            Președintele Consiliului desemnează persoana împuternicită sau persoanele împuternicite să semneze acordul sub forma unui schimb de scrisori, în numele Uniunii.
         
         
            Articolul 3
            Acordul sub forma unui schimb de scrisori se aplică cu titlu provizoriu, începând de la 16 noiembrie 2020 sau de la orice altă dată ulterioară datei semnării sale (6), până la finalizarea procedurilor necesare pentru intrarea sa în vigoare.
         
         
            Articolul 4
            Prezenta decizie intră în vigoare la data adoptării.
         
         
            Adoptată la Luxemburg, 23 octombrie 2020.
            
               
                  Pentru Consiliu
               
               
                  Președintele
               
               S. SCHULZE
            
         
         
            (1)  JO L 343, 8.12.2006, p. 4.
         
            (2)  Regulamentul (CE) nr. 1801/2006 al Consiliului din 30 noiembrie 2006 privind încheierea Acordului de parteneriat în domeniul pescuitului între Comunitatea Europeană și Republica Islamică Mauritania (JO L 343, 8.12.2006, p. 1).
         
            (3)  Protocolul de stabilire a posibilităților de pescuit și a contribuției financiare prevăzute prin Acordul de parteneriat în domeniul pescuitului dintre Comunitatea Europeană și Republica Islamică Mauritania pentru o perioadă de patru ani (JO L 315, 1.12.2015, p. 3).
         
            (4)  Decizia (UE) 2019/1918 a Consiliului din 8 noiembrie 2019 privind semnarea, în numele Uniunii Europene, și aplicarea provizorie a Acordului sub forma unui schimb de scrisori dintre Uniunea Europeană și Republica Islamică Mauritania privind prelungirea protocolului de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului dintre Comunitatea Europeană și Republica Islamică Mauritania care expiră la 15 noiembrie 2019 (JO L 297 I, 18.11.2019, p. 1).
         
            (5)  Textul acordului sub forma unui schimb de scrisori este atașat la prezenta decizie.
         
            (6)  Data de la care acordul sub forma unui schimb de scrisori se va aplica cu titlu provizoriu se publică în Jurnalul Oficial al Uniunii Europene de către Secretariatul General al Consiliului.